
Presentació





Aquest llibre col·lectiu és fruit del treball d’un grup de recerca consolidat i integrat per historiadors de diverses universitats catalanes, el Grup d’Estudi de les Institucions i de la Societat a la Catalunya moderna i el projecte del Ministeri de Ciència i Tecnologia «Cataluña en la España moderna: memoria histórica y proyecto político»,[1] continuadors de dos projectes previs de la Generalitat i del Ministeri.[2]

La línia de treball i la temàtica enllacen amb el llibre, també col·lectiu, Del patriotisme al catalanisme. Societat i política (segles xvi i xvii), publicat per Eumo el 2001. Ara, però, ens centrem en el que en podríem dir, de manera reduccionista, el paper de Catalunya en l’Estat espanyol modern. Sota l’enunciat Una relació difícil. Catalunya i l’Espanya moderna (segles xvii-xix), és clar que no pretenem abordar un assumpte de molta més amplitud i complexitat, com diríem a la manera vilariana, de Catalunya dins l’Espanya moderna, sinó que ens limitem a tractar el vessant més polític d’aquesta relació secular.

Tanmateix, el títol triat no exhaureix ni de bon tros les temàtiques que s’hi tracten (poc o molt, relacionades amb la política en un sentit ampli, incloent el vessant econòmic, i també amb les idees), tot i que n’esdevé el principal fil conductor; com assenyala el títol, ens estem referint a les relacions (no gens planeres) entre Catalunya i la monarquia durant aquest llarg període, integrat, d’altra banda, per etapes ben diverses. En efecte: no és el mateix parlar de la Catalunya en temps dels Àustria —que gaudia de les seves institucions seculars—, que de la Catalunya vençuda del xviii —manllevant l’expressió de l’enyorat Ernest Lluch—, de la monarquia absoluta del segle xix o, finalment, dels moments de llibertat durant aquell segle. Repassem, doncs, a manera d’inventari, el seu contingut.

Miquel Pérez Latre, amb una contribució que fa recular unes dècades la cronologia del llibre, ens proporciona el punt de vista dels ambaixadors venecians i dels nuncis pontificis a la segona meitat del segle xvi, fruit de la seva observació atenta i curosa, sobre les relacions de les institucions catalanes amb la monarquia. Així, per exemple, els diplomàtics analitzen exhaustivament el desenvolupament, el procediment i les incidències que tenen lloc en el decurs de diverses convocatòries de Corts (1563,1585 i 1592). També observen amb inquietud el plet de la Generalitat amb la Inquisició (1568-1570), durant el qual perceben que el Tribunal esdevé una eina en mans del monarca per intervenir a Aragó i Catalunya, territoris que consideren molt gelosos de la seva llibertat. Remarquen, finalment, la voluntat dels catalans de governar-se ells mateixos, així com el tarannà «republicà» que amara tant les seves institucions com la manera de concebre la política, en clar contrast amb Castella, amb les consegüents limitacions que tot plegat comportava a l’autoritat reial. Una percepció, d’altra banda, que serà recorrent entre els ministres de la monarquia i els observadors externs fins a la pèrdua de les llibertats catalanes el 1714 i que té ressons dècades enllà.

Enllaçant amb aquest tema, Josep Capdeferro analitza el vigor de les dues principals institucions catalanes abans de la Guerra dels Segadors: la Diputació del General i la Cort. Pel que fa a la primera, se centra en el mecanisme de la visita, cada tres anys, el qual va entrar en vigor després de les Corts de 1599. Ens parla de les virtuts i potencialitats d’aquest règim de fiscalització i, alhora, de les fissures i els punts crítics que en minvaven l’eficiència. Demostra com, malgrat els seus defectes, va actuar com a factor de sanejament de l’activitat política i com a dic de contenció de possibles abusos comesos pels diputats, oïdors de comptes i oficials. Afegeix que, davant la manca de Corts concloses, les seves sentències es van convertir en font de dret i que van esdevenir un motor d’actualització. Pel que fa a la Cort, remarca el poder dels Braços en la convocatòria de 1626, cosa que demostra que no es tractava d’una institució anacrònica només al servei dels grups privilegiats; ans al contrari, detecta mostres de vitalitat, així com l’existència d’un programa polític que apuntava a la consolidació del iuscentrisme com a alternativa a la política reialista.

Per al període immediatament posterior, el de la Guerra dels Segadors, de greu xoc entre Catalunya i la monarquia hispànica, Xavier Torres fa una acurada anàlisi del paper de les idees exposades en els textos i opuscles d’aquells anys convulsos. Més enllà de les doctrines constitucionalistes o contractualistes tan invocades, ens crida l’atenció sobre les apel·lacions que es contenen a la patrística, a les Sagrades Escriptures i a la història sagrada; uns referents que són traslladats a l’arena política com a factor de mobilització. Remarca, per tant, el paper dels teòlegs en aquell conflicte, quasi prenent el relleu dels juristes. Al capdavall, el recurs a la patrística reforçava el dret de resistència i servia per posar en qüestió la identitat entre pàtria i rei. Així, la lectura en clau patriòtica de l’episodi bíblic dels Macabeus (les lluites armades de resistència religiosa contra els reis hel·lenístics de Síria, partidaris de paganitzar els jueus) esdevé un dels símbols més vigorosos d’aquesta presència notòria dels referents religiosos en la brega política, tal com testimonien els escrits de Francesc Martí Viladamor.

Emmarcada en el crític moment del canvi dinàstic, dels Àustria als Borbó, l’aportació exhaustiva d’Eva Serra estudia el debat sobre la vicerègia, un conflicte netament jurídic, carregat de connotacions polítiques. La qüestió posa en primer pla el mecanisme de la successió en el sistema polític català i fa evident el contrast entre la qualitat substancial de la norma política pròpia i el caràcter accidental del factor dinàstic. És a dir: en cas de canvi de monarca, les Constitucions deixaven sense validesa la jurisdicció del lloctinent/virrei mentre el monarca no hagués jurat les Constitucions. Durant l’interregne, per tant, l’autoritat l’havia d’assumir el portaveu del general, si bé, en la pràctica, les institucions catalanes acabaven per transigir. El debat va esdevenir especialment viu en la conjuntura incerta de 1700, provocada per la mort de Carles II, en la qual va emergir amb força un nou actor polític, el protagonista més genuí de la defensa de les Constitucions: la Conferència dels Comuns. Al capdavall, ens diu Eva Serra, aquella batalla política amb els ministres reials —més rellevant que mai en tractar-se d’un estira i arronsa amb una nova dinastia— es va traduir en resultats efectius mitjançant la convocatòria de les Corts de 1701-1702.

L’ideari dels seguidors de Felip V a Catalunya durant la guerra de Successió és analitzat, a continuació, per Joaquim Albareda. Es tracta d’un col·lectiu, per bé que minoritari, que no ha requerit prou atenció per part dels historiadors. Mitjançant l’anàlisi de diversos fulletons i d’alguns memorials, podem constatar com als elements més coneguts que defineixen el filipisme (el dinasticisme, la defensa de les atribucions règies, l’exaltació de la fe contra la suposada heretgia dels aliats i la condemna del trencament de la fidelitat jurada a Felip V per part dels catalans), s’hi afegeix la denúncia, des d’una òptica socialment conservadora, del creixent protagonisme popular (la vil canalla, segons un testimoni). En efecte, censuren el protagonisme popular, de tons igualitaris i populistes, que el nou govern de l’arxiduc Carles III va fomentar, fenomen que vinculen directament a la falta de justícia. També blasmen de l’ascens al poder d’una nova classe dirigent, de perfils burgesos, i el paper polític compromès dels eclesiàstics a favor de la causa austriacista. D’altra banda, si bé el sistema constitucional català no es lliura de les crítiques, no és qüestionat, en general, pels partidaris de Felip V durant la guerra.

Si hem dit que Eva Serra assenyalava, oportunament, el lideratge de la Conferència dels Comuns, Eduard Martí ens aproxima a aquesta institució assessora que reunia el Braç militar (l’autèntica ànima), el Consell de Cent i la Diputació a l’hora de prendre decisions transcendentals relacionades amb la defensa de les Constitucions, entre 1697 i 1713. Exposa com la Conferència va entrar en col·lisió amb la moderada Diputació (sota els efectes del control insaculador), ja que els diputats consideraven que s’extralimitava en les atribucions i que envaïa les seves competències. També analitza els temes en els quals va intervenir, la seva composició social (amb una destacada presència de ciutadans honrats i burgesos que accedien amb ímpetu en l’arena política) i el prestigi que va assolir en la societat catalana. Així, doncs, Martí pot concloure que la Conferència constitueix una clara manifestació del dinamisme institucional de la Catalunya moderna, ja que va ser capaç de generar respostes als nous reptes plantejats. Tot i que no gaudia de reconeixement jurídic, la Conferència va esdevenir un autèntic malson per al virrei Velasco, raó per la qual el febrer de 1705 va posar fi a la seva existència i empresonà els seus membres més destacats. Però les Corts convocades per l’arxiduc Carles III van dotar-la de reconeixement legal i aquesta va seguir tenint un paper decisiu fins a la convocatòria de la Junta de Braços de 1713.

Agustí Alcoberro ens parla de l’etapa borbònica l’endemà de l’11 de setembre de 1714, moment en què l’absolutisme es va abatre amb tot el seu rigor damunt la societat catalana, un cop escombrades les institucions que podien posar-li fre. Ara bé: centra l’atenció en la fragilitat del nou règim en algunes conjuntures internacionals adverses, assenyaladament la de 1718-1720, amb motiu de la guerra de la Quàdruple Aliança contra Felip V i l’alçament dels Carrasclets. Constata com, aleshores, la Reial Audiència va esdevenir l’única institució capaç de garantir la continuïtat del nou ordre borbònic dictant mesures altament repressives, intentant incidir en l’opinió pública i oferint, alhora, mecanismes de caràcter integrador, sobretot entre els sectors addictes al nou règim. La creació de les esquadres de paisans (l’origen dels Mossos d’Esquadra) per reprimir la revolta, constitueix un dels millors exponents d’aquesta política. Però el camí de la consolidació d’aquest cos no va ser planer: d’entrada comportava l’elevat risc de repartir armes entre una població ben poc addicta al nou règim (desarmada tot just feia cinc anys); i per si fóra poc, no van faltar les crítiques de determinades autoritats borbòniques a la ineficàcia de les esquadres i, fins i tot, les acusacions de connivència amb els Carrasclets.

Un cop consolidat el règim borbònic, en bona mesura gràcies a la prosperitat econòmica, si bé acompanyada d’una permanent repressió política, es produí l’acomodació progressiva dels catalans en la nova estructura política. La fundació de la Junta de Comerç (1758-1760), malgrat l’oposició del Consell de Castella i de la Reial Audiència, reflecteix molt bé aquesta dinàmica. Mamés Cisneros exposa com, malgrat que la Junta catalana va tenir un bon aliat en la Junta General de Madrid, així com entre els diversos secretaris d’Estat i ministres que es van succeir en el govern, no es va estalviar constants enfrontaments amb el capità general de Catalunya, amb l’intendent (que paradoxalment presidia la Junta) i, sobretot, amb l’Audiència. De fet, la nova institució no deixava de ser vista per les autoritats borbòniques de Catalunya com una potencial competidora en la gestió dels afers econòmics i socials. I, per tant, va patir constants entrebancs que tenien l’arrel en un sistema centralitzat i supervisionista que controlava totes les decisions que es prenien a Catalunya i que, per tant, comportava l’ajornament crònic de les resolucions. Lluny dels balanços excessivament optimistes sobre el tan lloat «despotisme il·lustrat», podem constatar com aquest sovint topà amb la inoperància de les seves pròpies institucions, fruit d’un clar desajustament entre la teoria i la pràctica.

Lluís Roura s’ocupa, en el seu treball, del que Pierre Vilar qualificà de «misteris» del vocabulari en referir-se als conceptes de nació i de pàtria en el tombant del segle xviii. Constata com la Guerra Gran i la Guerra del Francès van conferir a aquests dos conceptes significats diferents dels que va llegar la Revolució Francesa. En efecte, els patriotes eren els que combatien els francesos, tot i que sectors minoritaris feien seu el concepte de nació, entès com el conjunt de la societat com a subjecte de la sobirania. Però encara hi havia un altre element que afegia complexitat a l’hora de definir pàtria i nació: la manca de cohesió territorial i les resistències a la uniformització arran de la Nova Planta borbònica. A la fi, a Cadis s’entronitzà un sentit polític únic del concepte de nació en definir tant la sobirania política com el subjecte que l’exerceix. Ben entès, explica Roura, l’ús contradictori dels termes pàtria i nació és l’expressió d’una realitat complexa i canviant, que es tradueix en unes idees vacil·lants, com es fa palès en el cas del diputat Antoni de Capmany. Roura clou el recorregut explicant que, amb el restabliment de l’absolutisme, el concepte de nació va quedar reduït a una dimensió politicoadministrativa: Estat i nació esdevenien gairebé sinònims, despresos de la significació política revolucionària.

Lluís Maria de Puig refà, en la seva contribució, el camí que mena als orígens del federalisme (corrent de pensament polític que quallà a mitjan segle xix amb Pi i Margall, Garrido i Almirall, entre d’altres), sovint imprecís, contradictori i utòpic, i de bracet amb el republicanisme. Un corrent que remunta al «juntisme» i al «provincialisme» dels anys de les guerres amb França de finals del xviii i de principis del xix. Constata, a més a més, que la idea federal no solament aixopluga un projecte estrictament polític (ni descentralitzador a seques), sinó també un catalanisme historicocultural, en la mesura que encabeix en el seu bagatge la memòria històrica que va del record de la concepció de l’Espanya federativa dels Àustria a la consciència del fet diferencial, augmentada amb la industrialització. El federalisme esdevenia, per tant, una alternativa a l’espanyolització de Catalunya, que venia de la mà tant de l’absolutisme com del liberalisme sorgit de Cadis. Un dels noms propis, una fita indiscutible d’aquest recorregut, és el republicà Ramon Xaudaró, publicista i agitador (afusellat el 1837), autor d’unes Bases d’una constitució política, l’any 1832, en les quals defineix el govern com a «republicà federatiu».

Pich, en canvi, es refereix al moment de plenitud d’aquest corrent, als federals intransigents durant el Sexenni (1868-1874), en el procés de transició del liberalisme a la democràcia a Espanya, que va tenir en Valentí Almirall el dirigent i ideòleg més rellevant. El seu projecte polític i doctrinal impulsà una alternativa a l’Espanya centralista i uniformitzadora, per tal de transformar-la en un estat compost que dotés Catalunya d’una àmplia capacitat d’autogovern, alhora que en reconegués la identitat. En aquesta direcció, El Club dels Federalistes publicà les Bases para la constitución federal de la nación española y para la del Estado de Cataluña (1868). Els federals intransigents volien transformar Espanya en un estat compost, és a dir, en una federació, que fos respectuosa amb els pobles que la integraven, a la vegada que pretenien iniciar el procés de regeneració modernitzadora que havia de posar fi a la decadència secular espanyola. En aquest projecte, el lligam entre federalisme i catalanisme era inequívoc.

El volum el tanca Josep Fontana amb un tema clau per a la comprensió dels temps contemporanis: les dificultats polítiques amb què va topar la industrialització. Unes dificultats que es remunten al temps del fiscal del Consell de Castella Campomanes i la seva condemna a la fàbrica, enfront de la qual propugnava el model gallec d’«indústria popular». Si bé el rebuig del model industrialitzador català és comprensible des de la lògica de la defensa de l’ordre social de l’Antic Règim, com ens diu Fontana, resulta sorprenent l’hostilitat cap a la indústria moderna —per por a la revolució— per part dels polítics del liberalisme espanyol a la primera meitat del segle xix, en una evident actitud retrògrada que va comportar dificultats serioses per al creixement econòmic a Catalunya. Així doncs, el sorollós debat que va contraposar lliurecanvisme i proteccionisme, amagava aquest rerefons i desviava l’atenció pública del veritable problema econòmic, que era el de la necessitat d’optar entre un desenvolupament industrial, amb totes les seves conseqüències, o un desenvolupament essencialment agrari que no posés en qüestió les bases de l’ordre social i polític tradicional.

Aquestes són, doncs, algunes de les principals qüestions que planteja aquest llibre col·lectiu que pretén aprofundir en l’àmbit de la història política i, en aquest cas, en les relacions entre Catalunya amb la monarquia hispànica i amb l’Estat, que es van consolidar durant els segles moderns. Només ens resta, finalment, agrair a Santiago Sobrequés les facilitats que ens ha donat, en tot moment, per fer-lo realitat, i a Manel López, el seu suport eficient en les feines de coordinació del grup.

Joaquim Albareda





[1] Generalitat de Catalunya, 2005SGR 0063 i HUM2005-01953/HIST, respectivament.


[2] 2001SGR 00271 i BHA2002, respectivament







I - Desordenada llicència o moderada llibertat: el govern de Catalunya als ulls dels ambaixadors (1557-1602)





Miquel Pérez Latre

Més enllà d’un evident valor literari i costumista, la documentació diplomàtica dels ambaixadors venecians i dels nuncis pontificis de pas per Catalunya o residents a la cort dels Àustria ens ofereix dos grans tresors. D’una banda, informacions valuoses obtingudes per hàbils observadors ubicats en les mateixes entranyes de la cort reial. Notícies de vegades desconegudes a través de les nostres pròpies fonts documentals, com el fins ara ignorat debat de 1569 al si de l’entorn ministerial més proper al monarca, sobre la possibilitat d’executar sumàriament els consistorials o govern de la Diputació del General de Catalunya, retingut a les presons reials barcelonines; o sobre la concreta divisió de faccions al si del braç militar durant la Cort General de 1599. Informacions que, en si mateixes, ens obliguen a analitzar les fonts a l’abast ja conegudes a partir de noves claus i nous punts d’observació. Ens nodreixen sobretot de noves informacions gràcies al fet que, al seu pas per Barcelona, els ambaixadors se situen en estret contacte amb el lloctinent, sobre l’entorn directe del qual, desgraciadament disposem encara de tan poques notícies, en espera d’estudis sobre la seva documentació particular acumulada en fons familiars i patrimonials, normalment dins els arxius de les grans cases nobiliàries.

Però a més d’aquestes noves i valuoses notícies, la correspondència i els informes polítics dels diplomàtics ens ofereixen una visió diferent del sistema polític vigent a Catalunya en època dels Àustria, des del prisma d’un personal d’alt rang d’amplis coneixements sobre l’art de la política. Una visió no només estàtica, sinó que a través del seguiment dels grans conflictes que s’esdevenen durant el regnat de Felip II de Castella al Principat ens permet avaluar amb més precisió i més riquesa de matisos els canvis produïts aleshores. En aquest capítol, basat en la documentació diplomàtica dels ambaixadors venecians i els nuncis pontificis del temps del mal anomenat rei prudent, situarem breument la importància de la diplomàcia en l’època de les noves monarquies del Renaixement, analitzarem la informació i l’actuació dels ambaixadors en temps de Cort General, moment clau de les relacions entre el monarca i el regne, en seguirem la visió dels principals conflictes que enfronten el rei i la terra durant els darrers anys del regnat de Felip II de Castella (els conflictes amb la Inquisició de 1568-1570 i amb l’Audiència reial de 1591-1593), per acabar amb una valoració general de l’esquema polític vigent com un sistema «republicà» de llibertat en situació de greu perill.




La diplomàcia en temps del Renaixement





Des de l’estudi clàssic de Garrett Mattingly, la consolidació de xarxes diplomàtiques formals i informals ha estat considerada com un dels trets característics del desenvolupament de les noves monarquies del Renaixement. A l’espai italià, motor inicial d’aquesta expansió, la pràctica diplomàtica havia anat adquirint la seva forma d’ambaixada resident entre 1420 i [3]530,1 en donar-se el pas de la figura medieval dels «nuncii», «procuratores» o «legati» a la dels moderns ambaixadors.[4] Des d’aleshores fins al final del segle, es desenvolupà un procés d’institucionalització, afavorit pel context general d’estabilitat derivat de la consolidació de l’hegemonia hispànica, després d’un temps d’ambigüitat jurídica en el qual la diplomàcia cercava sobretot la legitimació per la via dels fets de senyories feblement fonamentades.[5] Alguns autors, però, consideren que, més enllà de les grans monarquies i de les principals ciutats italianes, és a dir, en termes generals europeus, la diplomàcia no fou un servei estable fins ben entrada l’edat moderna i més comunament (tal com, per exemple, l’entenien les institucions catalanes encara a finals del segle xvi) es tractava sobretot d’un servei ocasional per a la satisfacció d’una missió concreta. Per al cinc-cents, doncs, el debat és obert sobre quin grau d’influència aconseguien desplegar els ambaixadors residents i, per tant, si eren encara o no elements relativament marginals en el teixit de les relacions entre sobirans.[6]

En aquest context, els sistemes diplomàtics venecià i pontifici han estat considerats com a models sens dubte més reeixits. El primer, densament articulat durant el segle xv, en els temps de màxim esplendor de la Sereníssima República, va crear i desenvolupar un instrument d’enorme valor informatiu, les anomenades relacions.[7] Legalment obligatòries a partir de 1268, han estat especialment destacades entre les tipologies documentals generades pels ambaixadors. L’objectiu en fou doble i determinà una estructura de continguts progressivament definida: transmetre els seus coneixements al govern de la República i alhora contribuir a l’educació política de l’oligarquia dirigent.[8] Aquestes relacions, de què aquí farem un ús només puntual, han cridat l’atenció fins ara, especialment en el vessant més estricte de relat de viatge: en el cas de les corresponents a la segona meitat del cinc-cents resulten avui més o menys accessibles en versió original i fins i tot a través de traduccions extractades.[9] Aquest capítol se centra sobretot en l’estudi de la correspondència veneciana, tramesa des de Barcelona, des dels llocs de celebració de la Cort General o des de Madrid, progressivament consolidat com a centre de la cort dels Àustria.[10]

Pel que fa als nuncis pontificis, el desenvolupament del sistema diplomàtic de la Santa Seu és considerat avui com un dels elements clau de la seva «modernització» com a poder civil.[11] Si bé els reis catòlics foren els primers a acceptar la presència estable d’un ambaixador pontifici, es considera el pontificat de Lleó X (1513-1521) com el moment clau en la cristal·lització del sistema de nunciatures, coincidint amb les convulsions que van posar fi a la unitat de la cristiandat occidental. A les acaballes del segle, els pontificats de Gregori XII (1572-1585) i Climent VIII (1592-1605) suposaren uns altres dos moments determinants en el desenvolupament de la diplomàcia vaticana: el primer pontífex estabilitzà el servei exterior en tretze nunciatures, aplicant-hi les directrius de Trento; el segon donà carta de naturalesa a la figura del secretari d’estat com a centre vital de coordinació de tot el sistema.[12]

En l’altra cara de la moneda, la diplomàcia fou un element clau en la configuració de la imatge exterior d’una monarquia hispànica que volia presentar-se (sovint a desgrat dels seus súbdits) com una entitat en procés d’unitat política. Tal com ens han mostrat estudis com el de Thomas J. Dandelet sobre l’acció dels Àustria a Roma, no hi ha dubte que aquesta unitat fou creada a l’exterior molt abans que gaudís d’existència real dins els límits peninsulars.[13] Només cal observar com Felip II de Castella es dóna a conèixer en les missives trameses a la Santa Seu: a la intitulació on es presenta s’autodefineix com a «rey de España, de las Dos Sicilias, de Jerusalem, etc.», menció no pas puntual sinó generalment emprada, fins i tot abans de l’annexió de Portugal a la seva monarquia, i del tot desconeguda en les seves relacions epistolars amb els territoris de la Corona d’Aragó.[14] Aquesta voluntat de reconeixement exterior topà, de vegades, amb la visió des de l’interior que percebien els ambaixadors. El 1599, després del seu pas per la Cort General celebrada a Barcelona, el nunci pontifici va remetre a Roma una completa relació dels fets on el monarca era intitulat com a «rei d’Espanya i d’Aragó», en un curiós lapsus linguae que representa el procés en curs d’identificació entre la Corona de Castella i una Espanya en sentit polític.[15] Semblant criteri general d’«espanyolització» basat en els valors del centre peninsular fou també aplicat a la denominació de la llengua castellana, creixentment dominant: el nunci patriarca Camillo Caetani es mostra a principis de 1593, partidari que un dels seus ajudants en l’ambaixada «s’introdueixi en la llengua espanyola».[16]

Nuncis i ambaixadors de pas per Barcelona





Molts dels nuncis pontificis i ambaixadors venecians desplaçats a la cort dels Àustria prengueren el primer contacte amb la Península tot desembarcant a la platja de Barcelona. L’ambaixador Francesco Vendramin arribà l’estiu de 1592 —enmig d’una situació al país encara políticament convulsa—, tan aviat com les condicions de la Mediterrània afavoriren la navegació, embarcat en les galeres reials de Sicília en companyia de diversos italians que també tenien per objectiu arribar a la cort de Madrid i «després d’un viatge molt difícil i treballós per aquest llarg tros de mar». Poc després caigué malalt de febres, que l’acompanyaren durant gairebé un mes i mig, mal que atribuí a l’estretor del viatge en galera.[17] Setmanes després, Tommaso Contarini, ambaixador molt rellevant, dispensà l’habitual cortesia al virrei català en el seu camí de retorn a Venècia. Explicà aleshores quin era, al seu parer, el doble afany del lloctinent reial a Catalunya: fer justícia contra els delinqüents i impulsar l’activitat constructiva a les drassanes barcelonines, on dos-cents homes treballaven aleshores en la construcció de dotze galeres.[18] Aquesta relació directa amb el lloctinent, al qual els ambaixadors visiten en arribar i abandonar la capital catalana, els oferirà una informació de primera mà sobre el país. El també ambaixador venecià Agostino Nani, per exemple, coneixerà amb tot detall l’estiu de 1598 les queixes virregnals per la reforma arquitectònica de la Casa de la Diputació. En les seves converses amb el duc de Feria —qui el visitarà fins i tot en el seu allotjament barceloní—, el noble castellà li transmetrà la seva opinió que els catalans «són bons súbdits del rei quan se’ls guarden els seus privilegis, però que aquells van contra el servei de sa majestat».[19]

El millor testimoni diplomàtic de la vida barcelonina de finals del segle xvi ens l’ofereix el nunci patriarca Camillo Caetani en les seves cartes trameses des de Barcelona al cardenal Pietro Aldobrandino a les primeries de 1593. A mitjans de gener d’aquell any, el nunci explicà a Roma que havia romàs a la capital catalana durant cinc dies, temps imprescindible per preparar el seu viatge a la cort. En aquell temps, havia estat allotjat pel bisbe de Barcelona Joan Dimes Loris (1576-1598), amb el qual havia tingut l’oportunitat de compartir llargues converses sobre la situació religiosa del país. En aquelles trobades, d’acord amb les instruccions rebudes de Roma, el nunci havia transmès al vell prelat la importància de l’observança de les disposicions tridentines, resultat de les quals el mateix Loris fundà mesos més tard el Seminari diocesà de Barcelona. Caetani li havia posat de relleu també la necessitat de vetllar pel manteniment íntegre de la jurisdicció eclesiàstica. Alhora, el bisbe Loris li havia confiat els dos problemes clau de la seva tasca pastoral: «La llicència del viure en aquesta ciutat i les exempcions i privilegis del Capítol de l’església catedral». Aquells mateixos dies, el nunci s’entrevistà també amb persones «pies i discretes» que li arrodoniren una visió àmplia del panorama: era constatable, segons deien, que el clergat —seglar i regular—, vivia amb gran sensualitat i que el bisbe, «irreprensible, incorrupte i rigurós contra els vicis», feia molt per servir les ànimes, tot i carregat d’anys, però no podia tirar endavant les necessàries visites.[20]

Més enllà de les notícies sobre el país, altres testimonis ens apropen a les condicions de treball dels ambaixadors de pas. El nunci pontifici i bisbe de Pàdua Niccolò Ormaneto, per exemple, informà l’estiu de 1572 de les dificultats que suposava per als diplomàtics el camí entre Barcelona i la cort reial: en arribar, havia trobat l’ambaixador venecià Antonio Tiepolo, amb el qual l’havien preparat en comú «per més seguretat, sabent els perills que aguaiten el viatge des d’aquí a la cort, per causa dels bandolers». El lloctinent, amatent a afavorir l’itinerari dels ambaixadors, havia enviat un dels seus oficials als llocs per on travessava el camí reial per assegurar-se gent armada capaç de garantir la pau i la tranquil·litat dels caminants.[21] Alguns anys més tard, també l’ambaixador venecià Contarini es mostrà molt preocupat per la inseguretat del viatge: «D’aquí a la cort som sotmesos a la violència i la depredació que acostumen a emprar els bandolers, els quals, ajuntats en gran nombre, sembla que amb major força intenten infestar els camins», explicarà a principis de 1589.[22] Ja en camí, del seu viatge a través de Catalunya camí de Madrid en destaca el pas habitual pels monestirs de Montserrat i Poblet, punts de referència inevitables. A principis de 1593, una vegada arribat a Saragossa, el nunci patriarca Caetani destaca el monestir cistercenc com un «lloc cèlebre per la sepultura del rei d’Aragó», on habiten cent trenta monjos i «on ha estat molt satisfet de l’institut que conserven de l’observança regular antiga».[23]

Els diplomàtics a la Cort General de Catalunya[24]





Un dels signes de l’expansió dels serveis diplomàtics i de la progressiva definició de l’ofici en el període que analitzem fou el desenvolupament d’una tractadística sobre les obligacions de l’ambaixador, des de l’obra De officio legati de l’humanista venecià Ermolao Barbaro (redactada després de la seva missió de 1488-1489) a L’ambasciatore, de G. Bragaccia (1626).[25] En el marc de responsabilitats definit pels tractadistes, la participació dels ambaixadors residents a la cort reial a totes i cadascuna de les celebracions de la Cort General —la trobada per excel·lència entre el rei i el regne als territoris de la Corona d’Aragó—, partia de la necessitat, pròpia del seu ofici, de situar-se en els llocs clau i d’establir els contactes més adequats en l’entorn proper al monarca. El desplaçament dels ambaixadors amb el seguici reial de servidors i ministres present a la Cort General, per tant, assenyala per al segle xvi, encara, l’assistència del nucli dur de govern en el desenvolupament de les sessions. En canvi, el fet que els ambaixadors dels segles xvii i xviii no sentin la necessitat de desplaçar-se al lloc de celebració de la Cort General, no és sinó un indici més del definitiu procés d’arrelament i sedentarització dels principals consells i ministres de la cort a la capital madrilenya. En definitiva, la cristal·lització d’una cort reial estable. Aleshores, el seguiment de la Cort General a distància farà que els diplomàtics s’impliquin menys en el coneixement de la naturalesa dels debats i les circumstàncies de la Cort General i que, per tant, remetin als seus mandataris una informació molt més limitada.

Abans que culmini aquest procés, però, l’exhaustivitat de la informació proporcionada pels diplomàtics italians destacats davant la cort reial, resta de manifest, per exemple, en el fet que entre les cartes desxifrades del nunci a Madrid adreçades a la Secretaria d’Estat pontifícia a partir de 1586, trobem fins i tot una còpia de la mateixa proposició reial —el gran moment de l’obertura formal de les sessions—, formulada als estaments catalans amb motiu de la Cort General celebrada recentment a Montsó.[26] En el cas dels ambaixadors venecians, la tramesa del discurs propositiu del monarca es produeix poc després de la inauguració de la Cort de 1585.[27] En acabar les sessions, és també prou comú que els ambaixadors trametin algun tipus d’informe valoratiu final: en seria exemple el Breve compendio delle materia trattate et risolute nelle Corti di Terrazon, tramès per l’ambaixador venecià Francesco Vendramin a l’acabament de la transcendental Cort aragonesa de Tarassona de 1592.[28]

Els ambaixadors (com ara el venecià Antonio Tiepolo el 1566 o el nunci pontifici Ludovico Taverna el 1584) expliquen els primers rumors que recorren la cort reial en relació amb la convocatòria de Cort General als territoris aragonesos. Una vegada confirmat el viatge del monarca, els ambaixadors preparen la marxa amb el seguici reial: les previsions de despesa els porten, com ara en el cas del nunci Taverna, a demanar un ajut de costa que els permeti fer front a les esperades despeses. Una vegada iniciat el camí, interessen en especial als ambaixadors, com a element de màxima representació que els ateny, tots els detalls relatius a les entrades reials a les grans ciutats de més pes polític. Arribats al lloc de celebració de la Cort General, els diplomàtics ens ofereixen rics detalls sobre la vida del monarca. Destaquen les explicacions de Giovanni Soranzo en relació amb la convocatòria de 1563-1564, en la qual el rei sembla abocat sobretot a la pràctica de la caça i a la distracció del joc insubstancial amb els bufons que l’acompanyen. Vint anys més tard, durant la Cort General de 1585, en canvi, un Felip II de Castella més madur sembla més interessat en el dia a dia dels debats, nomenant una comissió de quatre alts ministres encarregats de transmetre-li tots els detalls importants.

Especial atenció dediquen els ambaixadors venecians i els nuncis pontificis a descriure les dures condicions de vida dels participants i assistents a la Cort General. Per això, la possible extensió desmesurada dels debats en el temps preocupa d’inici i, lògicament, de forma creixent. A mesura que s’allarguen els treballs el rei aplica mesures de pressió cada vegada més sofisticades, amb el propòsit d’obligar a estendre les sessions fins a la matinada. Durant la convocatòria de 1563-1564 el rei arriba a fer-se portar menjar i llit al lloc de reunió per forçar al màxim la mecànica de treball i fer progressar les discussions. Pel que fa al lloc de reunió, els ambaixadors coneixen els avantatges polítics que recomanen la celebració a Montsó, alhora que els inconvenients logístics que presenta tal munió de concentrats en una vila petita. L’atapeïment humà els obligarà a romandre a Barbastre, a algunes milles del lloc de la cort, amb els problemes de comunicació i d’obtenció fluïda d’informació que això comporta. L’estiu de 1585, la situació es faria gairebé insostenible arran de l’esclat d’unes febres que afectaren, segons les estimacions dels mateixos ambaixadors, fins a tres mil persones. Les malalties i les defuncions a les cases d’alguns dels principals ministres desplaçats i a la mateixa casa reial cridaran l’atenció dels diplomàtics, fins a l’esclat de la mateixa malaltia del monarca. Amb l’objectiu d’evitar l’augment del pànic en la psicologia col·lectiva dels convocats, el rei ordenarà que els enterraments es facin de nit i que no sonin campanades a mort.

Del funcionament de la Cort General, els diplomàtics s’interessen per algunes qüestions de procediment que marquen profundament les sessions, entre les quals la importància del dissentiment i la satisfacció dels greuges. La necessitat de consulta dels síndics amb els seus principals serà un altre dels elements destacats que retarden el desenvolupament de la Cort General i reben la censura dels diplomàtics. Pel que fa als temes objecte de debat, els diplomàtics italians s’interessen especialment, com és lògic, pels més propers als seus comitents. En el cas dels ambaixadors venecians, tot allò que es refereix a la defensa marítima o a les relacions de la Corona d’Aragó amb els antics territoris italians que l’havien integrat fins a l’adveniment dels Àustria. Però, sens dubte, la qüestió estrella en la correspondència diplomàtica fou la dels poders del temut Tribunal de la Inquisició. Els ambaixadors remarquen l’interès dels territoris de la Corona d’Aragó per evitar les intromissions del Sant Ofici en qualsevol àmbit civil, mentre el monarca no es mou del seu convenciment que la Cort General no és escenari competent per al debat sobre els poders de la institució. Ambaixadors i nuncis no dubten a l’hora de considerar que, atesa l’estructura política dels territoris aragonesos, la Inquisició és una veritable punta de llança en la defensa dels interessos reials damunt del terreny. Es pot dir, afirmarà Giovanni Soranzo el 1563, que «aquell tribunal és el veritable patró que regeix i domina tot Espanya».[29]

Els ambaixadors davant els grans conflictes: el plet amb la Inquisició de 1568-1570





Precisament la Inquisició fou protagonista del primer dels grans conflictes dels anys del govern de Felip II de Castella. Al seu davant se situarà una institució dotada de poders creixents, atesa la tendència reial a separar en el temps la convocatòria de la Cort General: la seva comissió permanent o Diputació del General de Catalunya. La institució, encarregada de fer funcionar la maquinària fiscal del país i de vetllar pel respecte a les disposicions constitucionals acordades en Cort General entre el rei i la terra és ben coneguda pels diplomàtics italians que ens visiten durant el cinc-cents. Els nuncis pontificis, en termes generals més refractaris a la cultura política catalana, li atorguen un caire al seu judici excessivament «popular». Així, per exemple, Giovan Battista Castagna parla el 1569 de l’existència del «General» i explica a Roma que és així com a Catalunya «s’anomena la part del poble». Setmanes més tard, es refereix al govern de la Generalitat com a «el públic de Catalunya» i als seus integrants com a «diputats del poble de Catalunya».[30]

Interessats com hem vist per l’autoritat del Sant Ofici i les relacions d’aquest amb els poders seculars a la monarquia hispànica, cridà poderosament l’atenció dels diplomàtics pontificis i venecians el conflicte entre la Generalitat i la Inquisició suscitat durant els anys 1568-1570, com a ròssec dels debats que la Cort General de 1563-1564 havia dedicat al control del Sant Ofici.[31] Les lletres del nunci Castagna donaren notícia a finals de 1568, del «treball i controvèrsia» suscitats entre les dues institucions arran d’una disputa jurisdiccional, després que el Consell de la Suprema hagués ordenat la captura de diversos oficials i del «govern» de la Generalitat. Pel nunci pontifici, la substància del conflicte no oferia dubtes: els regnes d’Aragó i Catalunya eren gelosos de la seva llibertat i el monarca no podia intervenir-hi gairebé gens si no era per mitjà del Sant Ofici. Era per això, «per tancar encara aquest camí» que els regnes instaven que la Inquisició no intervingués més que en les matèries de fe. Castagna va predir aleshores, d’acord amb la dura actitud d’uns i altres, l’esclat d’un greu enfrontament.[32]

La visió del conflicte per part de la diplomàcia pontifícia fou mediatitzada per les sempre difícils relacions entre el papat i la monarquia hispànica, basades en la lluita entre un poder universal i un imperi internacional amb afany de dominar-lo. En aquest sentit, la intervenció pontifícia en l’afer molestà profundament l’entorn ministerial del rei. L’aleshores papa Pius V (1565-1572), dominic d’origen humil, allunyat de les tradicionals aliances familiars que marcaven la política pontifícia, havia volgut fixar una posició pròpia en relació a la disputa. A principis de 1569, mitjançant un breu pacificador, havia disposat l’absolució de les dues parts enfrontades, fet que els ministres reials recriminaren al nunci, atès que essent «en mà de sa majestat per voler-lo acordar no es debia innovar res». El nunci pontifici, però, manifestà sense embuts que la inacció (tan característica de l’actitud reial durant els grans conflictes polítics de la segona meitat del cinc-cents a Catalunya) no es podia mantenir indefinidament. Calia fer de mitjancer perquè «posar en desesperació a aquell poble seria dolent», i alhora assegurar el respecte al Sant Ofici, sense el qual seria «dolent i pitjor».

El maig de 1569, el nunci pontifici anunciava a Roma que el monarca s’havia resolt a no tractar els diputats amb el màxim rigor que havia pensat inicialment, sobretot per dos motius: la «qualitat del temps» (és a dir, l’acumulació ingent de problemes en un veritable annus horribilis) i «el veïnatge d’aquell estat amb França». Castagna era partidari que Roma s’inhibís i el plet fos resolt definitivament pel rei.[33] Un mes després, les informacions trameses a Venècia per l’ambaixador Segismondo di Cavalli ens ratifiquen les tenses relacions existents aleshores entre el papa i Felip II: a la cort es comenta que el pontífex ha titllat alguns ministres del rei de «bàrbars i marrans». Cavalli considerava que a Roma, alguns jesuïtes «de raça de jueus i conversos, com són la major part dels d’aquell orde, els quals desitgen posar qualsevol mal en aquest regne», confonien al papa amb les seves informacions.[34]

L’1 d’agost de 1569, el nunci Castagna reportà a Roma els resultats de la proposta reial, segons la qual els diputats havien de demanar humilment als inquisidors el traspàs dels presos de la jurisdicció eclesiàstica a la secular. A la pràctica, els diputats s’hi havien negat per no donar la imatge que reconeixien haver abusat de la seva jurisdicció. La renovació del consistori de diputats i oïdors, però, feia esperar el nunci que el nou equip de govern acceptaria l’acte de sotmetiment, amb la finalitat que es mantingués la reputació del Sant Ofici, però que alhora «no es posés en desesperació aquells homes».[35] L’ambaixador venecià Cavalli afirmava dies més tard que la principal preocupació en aquell moment (amb el consistori general de la Diputació del General arrestat i nombrosos ministres de la institució perseguits) era l’assegurament de la tranquil·litat pública: les detencions portaven «tot el poble» molt alterat, el qual s’ajuntava armat en grans quadrilles, afirmant que mitjançant aquell acte els havia estat presa la llibertat. Tal era la situació de descontrol que el virrei s’havia vist obligat a envoltar-se d’una nombrosa guàrdia «no sense perill», reblà Cavalli, «que un dia succeeixi algun escàndol».[36]

A finals d’octubre de 1569, el nunci pontifici considerava que al rei «li feia poca gràcia actuar sense càstig» envers el consistori de la Generalitat. Respecte a les relacions amb la Santa Seu, a través dels seus ministres, Felip II de Castella havia fet arribar al nunci que no s’oposava al fet que els catalans poguessin apel·lar a Roma, però alertava del grau de desautorització del Sant Ofici que es derivaria segons el resultat de la decisió pontifícia, fet greu tractant-se d’un «regne tan veí al foc» de l’heretgia. Per les mateixes dates, l’ambaixador venecià Cavalli informava que el conflicte es mantenia ben viu, al seu parer, per això com al monarca li agradava més «manar que pregar» i perquè els catalans estaven disposats a sustentar fins a la mort la seva jurisdicció. Després de rebre l’exhortació papal per donar satisfacció «al poble de Catalunya» i posar fi a les diferències, Felip II de Castella ordenà finalment l’alliberament dels diputats i oïdors arrestats. La cort rebé amb estupor la notícia que aquells s’havien negat a sortir de la presó mentre no s’admetés que havien estat indegudament retinguts. El rei muntà en còlera i informà ràpidament Roma «d’aquesta la seva obstinació».[37]

A les darreries de l’any coincidien en el temps les gravíssimes revoltes dels Països Baixos i Las Alpujarras granadines, conflictes sense els quals el nunci tenia la convicció que el monarca hauria esclafat sense contemplacions l’oposició catalana. «El rei està desesperat», comentarà a Roma, davant l’acumulació dels problemes i la manca de recursos financers per fer-hi front. És aleshores que la correspondència del nunci ens ofereix un detall, fins aleshores desconegut, d’extraordinari interès, d’aquells que podrien haver canviat el curs de la història catalana del cinc-cents. En un despatx xifrat enviat a la Secretaria d’Estat, el nunci informa Roma que durant la detenció del consistori de diputats i oïdors, dins l’entorn reial «havia estat analitzada la possibilitat de fer-los morir d’improvís», tal com el monarca havia actuat poc abans en els casos dels cabdills flamencs Egmont i Horn a Brussel·les. El nunci apuntava que en aquelles setmanes finals de 1569 «havia conegut de paraula d’una persona gran i digna de fe», que, comentant el vicecanceller del Consell d’Aragó la comissió pontifícia que demanava l’alliberament dels consistorials, havia comentat que si el papa ho exigia el rei no obeiria.[38] La relació que poc després presentà l’ambaixador Leonardo Donà al Senat venecià (1573) atribuí a la diplomàcia pontifícia la resolució pacífica del conflicte, i feia notar que sense aquella mediació podia haver esclatat una greu revolta.[39]

La superació del conflicte entre la Diputació del General i la Inquisició, es derivà de l’activa posició de les institucions catalanes durant l’atac hugonot als comtats de 1570, actitud que hauria esbandit les sospites d’heretgia contra els catalans propalades durant anys pel Sant Ofici a Roma i Madrid. El nunci informà a finals d’abril d’aquell any del fet que «els catalans es comporten molt bé» i que han comparegut en gran nombre i ben armats, mostrant-se fidels i ben disposats al servei del rei. Per aquest motiu, el virrei duc de Francavila havia reaccionat relaxant tots els consistorials empresonats, acció que havia provocat un alliberament general de tots els detinguts «i amb això han estat pacificats i retornats tots a casa alegrement».[40] L’ambaixador venecià coincidí de ple en aquella anàlisi: a mitjans d’abril de 1570 informa del respecte reial als privilegis dels catalans, que en l’esdevenidor podran emprar en recompensa a la gran prestesa que han demostrat en la lluita contra els hugonots. Segons Cavalli, Catalunya, finalment, «vindrà a trobar-se lliure d’aquell pensament» d’heretgia dissimulada.[41]

Els ambaixadors davant els grans conflictes: les torbacions de 1591-1593





Els darrers anys del regnat de Felip II de Castella es visqueren al nostre país enmig d’un ambient cada vegada més enrarit.[42] L’abril de 1589, a poc de tancar-se un greu conflicte entre la Diputació del General i l’Audiència reial catalana, Francesco Marchesini, secretari de l’ambaixador Hieronimo Lippomano, escrivia des de Barcelona, que «les coses d’aquests regnes d’Aragó, València i Catalunya, passen amb l’acostumada mala satisfacció». Segons afirmava, un «baró principal de Catalunya» li havia confessat que durant els darrers dies, arran dels enfrontaments amb el lloctinent derivats de la seva protecció a l’exdiputat Joan de Queralt —al qual s’atribuïa l’apropiació de 30.000 ducats—, els catalans «havien estat en gran perill de sollevar-se contra el rei», de la mateixa manera que ja havien estat alguns mesos abans en el mateix perill quan el monarca havia volgut «ficar la mà a l’erari» i a les entrades de la ciutat de Barcelona. En aquelles dates, els ministres reials havien recomanat a Felip II de Castella que es fes definitivament amo de la situació fent fabricar un fort sobre Montjuïc, i imposant aquelles lleis que desitgés per «trencar tots els seus privilegis».[43]

En aquest context enrarit, les anomenades torbacions de 1591-1593 ocupen un paper fonamental en els informes diplomàtics sobre la Catalunya de la segona meitat del cinc-cents. El nunci pontifici Pietro Millino comunicà a Roma les similituds entre la situació aragonesa i catalana poc després dels fets del 24 de maig de 1591, que suposaren l’esclat del conflicte a un i altre territori: tot i les ordres reials de captura del diputat Joan Granollacs, camí de la presó «se sollevà el poble», en va impedir la detenció i el van conduir a la Casa de la Diputació.[44] Els informes tramesos aleshores per l’ambaixador venecià valoraven conjuntament els fets de Saragossa i l’intent de captura del diputat Granollacs frustrat pel «poble», afegint-hi les discòrdies nascudes a la ciutat de València entre famílies principals, que havien portat els seus nombrosos seguicis a les armes. Els problemes novament s’acumulaven i l’ambaixador confiava que la prudència del rei aconseguiria finalment acomodar totes aquelles «coses desordenades».

Més enllà de la mera coincidència cronològica, l’estiu de 1591, l’ambaixador venecià establí un nexe d’unió entre la resistència aragonesa i catalana. Tommaso Contarini creia que el poble era persuadit amb la idea que el poder del Sant Ofici es volia emprar com a instrument per oprimir-lo, de forma que s’escoltaven veus de molts que opinaven que calia expulsar del regne aquell tribunal. La majoria considerava que el tribunal havia estat erigit per temps determinat i que, una vegada exhaurit aquell, podia ser remogut. Afirmava que en aquest judici coincidien plenament els elements dissidents a Barcelona «els quals sembla que afavoreixen la revolta dels de Saragossa». Contarini no dubtava a unir el destí dels dos regnes orientals peninsulars. Encara que es desconeixia l’objectiu definitiu de l’exèrcit posat en armes per ordre del rei a la frontera aragonesa, pensava que aquell podia ser Aragó i Catalunya. A la cort es creia —afegia— que caldria construir una fortalesa «per poder més fàcilment domar aquell poble, pel fet que ara s’entén trobar-se majoritàriament revoltat i concitat contra els castellans».[45]

Durant la tardor de 1591, l’ambaixador Contarini no dubtà a oferir un seguiment complet dels fets de Barcelona. Descrivia una ciutat que «persistia en la commoció», pretenent que li fossin observats els seus privilegis. El lloctinent, «contra el qual aquell poble principalment es trobava commogut», havia volgut evitar l’ocasió d’algun tumult, prenent la represàlia de fer sortir l’Audiència de la ciutat i traslladant-se ell mateix a Perpinyà. Quan la concreció dels preparatius militars començà a delatar clarament que l’exèrcit reial mobilitzat tindria per missió l’ocupació militar d’Aragó, Contarini no s’estigué de transmetre els dubtes que envaïen l’entorn ministerial del rei, emprant paraules prou eloqüents: «Apareix força suspès i perplex», pel fet que «suportant i deixant sense punició totes les sedicions, no farà sinó créixer la desobediència i la insolència de cadascun, però alhora, pretenent castigar a algun d’ells serà necessari usar gran força». Poques setmanes més tard, mentre informava del lent i inexorable avanç de les tropes castellanes envers la capital aragonesa, Contarini afirmava que allò que més amoïnava la cort eren els afers de Catalunya, atès que les seves institucions, arran de les seves diferències amb el lloctinent, no havien dubtat a armar-se, argumentant que ho feien en defensa contra els francesos.[46]

Durant les primeres setmanes de novembre de 1591, l’ambaixador Contarini explicà amb detall els preparatius defensius aragonesos i informà a la sereníssima dels contactes en demanda d’ajuda que les institucions del país havien dut a terme amb les catalanes. A principis de desembre, però, una vegada ocupada Saragossa, l’ambaixador venecià anotava que els catalans, en algun moment disposats a ajudar, havien abandonat del tot la idea. A finals de mes, en analitzar l’abast de la repressió aplicada a Aragó, Contarini informava que el mateix Alonso de Vargas era partidari d’una aplicació moderada, per evitar posar-se en contra tots els aragonesos i que «els catalans, els quals han estat quiets, farien per temor d’aquella mateixa algun gran moviment», de manera que aquelles pertorbacions «per diverses causes serien més importants que les de Flandes, perquè és molt difícil domar els aragonesos amb les armes».[47] Tot i aquestes previsions, l’ambaixador informà commogut a finals de gener de l’any següent de la magnitud de la repressió: havien estat executades a Saragosa vint-i-vuit persones d’humil condició i es preveien unes cinc-centes condemnes a mort. Una vegada liquidada la resistència aragonesa, el rei giraria els ulls envers Catalunya. Caldria «assegurar-se d’alguna manera del poble de Barcelona, el qual no ha mancat de donar molt mala satisfacció a sa majestat». Contarini atribuïa a les divuitenes, creades d’acord amb la nova legislació aprovada a la Cort General de 1585, la responsabilitat principal d’aquell estat de coses i anunciava la voluntat reial d’eliminar-les. A finals de març de 1592, dies abans del cop d’estat intern que pacificaria el país, insistia en la greu situació de Barcelona, on la Diputació del General es negava a lliurar el diputat Granollacs al monarca. L’ambaixador venecià considerava que els catalans, conscients de la presència de l’exèrcit de Vargas en terres aragoneses, preparaven la seva defensa definitiva.[48]

Després de la fugida dels partidaris del diputat Granollacs l’abril de 1592, el nou lloctinent duc de Maqueda donà impuls, segons les lletres de l’ambaixador Francesco Vendramin, a diversos processos contra persones implicades en la revolta aragonesa i contra aquells que recentment havien actuat a Barcelona «amb esperit de rebel·lió», d’entre els quals alguns ja havien estat capturats, «del nombre, però, de la plebs». Segons el diplomàtic, corria el rumor que el rei valorava la possibilitat de fer construir una ciutadella, aprofitant la situació de força: Vendramin era del parer que el rei tenia aleshores una bona oportunitat de posar ordre. A finals de desembre de 1592, també des de Barcelona, l’ambaixador Contarini dibuixava una situació política encara prou inestable. D’una banda, les autoritats havien convidat el rei a venir a Catalunya a celebrar la Cort General i a confirmar el jurament del príncep, «oferint-se a dar tota mena de satisfacció a sa majestat sobre els desordres passats». De l’altra, però, trobant-se fugits a França molts cavallers catalans i encara els que restaven al país, sentint-se confusos pel plet esdevingut i torbats per la presència veïna de l’exèrcit reial, «procuran per totes les vies de truncar l’ocasió a major mal».[49]

Pocs dies després, ja a principis de 1593, l’estada de cinc dies del patriarca Caetani a Barcelona ens ofereix riques notícies sobre la situació a la capital catalana. El nunci informa Roma de la seva entrevista amb el bisbe de Girona, al qual defineix com una persona «molt activa i animosa». Com a diputat eclesiàstic i responsable de la derrota política del seu rival Granollacs, «sa majestat es troba molt ben servit de les seves accions». Caetani considera que l’exemple aragonès i el temor de l’exèrcit que encara s’hi manté «ha mortificat encara els catalans», els quals han pregat al rei que vingui a celebrar Corts per donar al Principat «la forma de govern que serà expedient», tot seguint el model de la convocatòria de Tarassona. El monarca, però, ha respost que visitarà el país tan aviat com els seus negocis li ho permetin. Entretant, administren la cosa pública de Catalunya només dos diputats, l’eclesiàstic i el reial, «els quals són units a favor de la cort reial». Gràcies a la carta del patriarca Caetani, a més, sabem de la situació del diputat militar Joan Granollacs, que defineix com a «més gelós de la llibertat»: apartat amb molts del seu seguici, no compareix mai en públic, encara que es redueix secretament dins la ciutat.[50]

Les seqüeles de la tensió es deixaran sentir fins a finals del regnat de Felip II de Castella. El maig de 1598, en plena ofensiva contra els comtats de l’exèrcit del rei cristianíssim, l’ambaixador venecià Francesco Soranzo assenyalarà que els catalans són molt susceptibles a la presència d’un «bon cos d’exèrcit en les vísceres d’aquest regne», per això com temen que pugui donar ocasió a modificar els seus privilegis «molt amplis a dir veritat, i guardats i sustentats per ells amb infinita gelosia, com la pupil·la dels seus ulls».[51] La valoració que, setmanes després, farà l’ambaixador Agostino Nani de la situació generada per la signatura de la pau de Vervins és prou maquiavèl·lica: el poble menut ha mostrat acontentament; els nobles, en canvi, tenen un altre sentiment en el fur intern. Creuen que en cas de mantenir-se el conflicte entre els monarques francès i castellà, a la mort del rei, el príncep hauria de rebre una herència inquieta i entrampada en «fastidiosíssimes guerres», fet que els permetria sustentar molt millor els seus privilegis. Durant els darrers dies de vida del rei, els debats sobre els poders del lloctinent en morir el monarca es manifesten ben oberts, així com les prevencions del més alt nivell. Nani afirma «haver-ho sabut amb segur fonament» que el virrei havia rebut ordres de retenir a Barcelona les tres companyies de cavalls lleugers estacionades habitualment als comtats: tot i que la versió oficial era que havien d’acompanyar l’esposa del príncep, en realitat «és té per cert que ha estat per assegurar-se dels pensaments i motius que els catalans poguessin dissenyar, esdevenint mutació de nou rei». Fins a tal punt, doncs, els anys del regnat de l’anomenat rei prudent havien malmès l’estabilitat política del país.[52]

El govern dels territoris aragonesos: «Viure a ús de república»





Fet el repàs a la visió dels diplomàtics sobre els principals conflictes polítics a les acaballes del cinc-cents, aquestes pàgines acaben amb la breu anàlisi de la seva percepció general sobre el sistema polític vigent als territoris de la Corona d’Aragó. En la seva laudatòria relació al Senat venecià de 1557, Federico Badoer, en comparació amb Aragó i València, considera que «pel que fa al General no s’hi veu enlloc millor govern que a Catalunya». Més enllà de la definició política, el mateix ambaixador es referirà als catalans reforçant el tòpic: «Es donen al joc de les cartes i als daus més que qualsevol altra nació i viuen per avarícia pobrament, i en els catalans més que en tots els altres, aquella apareix gran».[53] Dècades més tard, en cloure’s el període aquí analitzat, la relació de Francesco Soranzo (1602), situa catalans i aragonesos com a «amants dels seus privilegis i de la seva llibertat més que no pas de la milícia i de la guerra».[54]

Crida l’atenció dels ambaixadors italians la distància mental que separa els súbdits aragonesos i els seus monarques: «Al present, són del tot llunyans de sa majestat», farà notar el venecià Giovanni Soranzo, en comprovar que pocs aragonesos entren als consells generals del monarca o ocupen càrrecs palatins.[55] Federico Badoer recollirà una dita comuna als regnes aragonesos, segons la qual «perquè no es parli contra Déu és lícit parlar contra el rei». En tornar de la seva ambaixada i d’assistir a la Cort General de 1585, Vicenzo Gradenigo anota que els regnes aragonesos «no coneixen del rei altra cosa que el nom, perquè si vol subsidis per guerres o altres necessitats, cal que en persona vagi a celebrar Corts i exposi les seves demandes de diners i altres coses».[56] El 1589, Tommaso Contarini no dubta a dir que a Catalunya i particularment a Barcelona «viuen tots amb ben poca disposició envers la majestat del rei catòlic»: el monarca és obeït sobretot pel temor que suscita la seva potència militar.[57] Tot un contrast amb el recolzament del monarca a Castella, territori al qual, segons l’ambaixador Paolo Tiepolo, prodiga el rei tota la seva bona voluntat: «Als castellans dispensa els honors i les utilitats, amb ells viu i s’aconsella i d’ells se’n serveix». Potser per aquest motiu, l’ambaixador Giovanni Soranzo destaca el «grandíssim i antiquíssim odi existent entre castellans i aragonesos, que van conservant molt bé».[58]

La diferència radical entre les bases d’aquest règim polític aragonès i el vigent a Castella, constitueix un altre dels llocs comuns en l’anàlisi dels diplomàtics. Diverses relacions d’ambaixadors venecians, com ara la de Michele Suriano (1559), emfatitzen el fet que els regnes aragonesos pretenen «ser lliures i governar-se a si mateixos com a república». Suriano recull la dita que la reina Isabel de Castella havia comentat sovint que al seu marit Ferran li hauria sortit més a compte que el regne d’Aragó es rebel·lés, perquè, una vegada recuperat el seu control, hi hauria pogut imposar a plaer lleis més favorables a la monarquia. Amb altres paraules, Paolo Tiepolo recollirà a la seva relació de 1563 el fet que la reina afirmava que Ferran II hauria fet bé de renunciar a aquells regnes o bé d’haver-hi anat novament a la conquesta. Afegia, a més, que molts pensaven que si l’empresa d’Alger hagués estat profitosa el 1541, l’emperador hauria emprat l’exèrcit mobilitzat per posar fre als regnes aragonesos a través d’una mutació en el seu govern. La idea de conquesta que consta en aquestes consideracions i els poders de Nova Planta que aquella atorga al monarca és una idea clau al llarg dels segles moderns a Catalunya. En la seva relació, Leonardo Donà (1573) explicita que els habitants d’aquests regnes no han estat mai conquerits de ningú des de l’expulsió dels musulmans i s’han governat per ells mateixos «bé i en comunitat». Lorenzo Priuli (1576), posa de relleu el caràcter «republicà» del govern als territoris aragonesos i insisteix en les diferències enormes que el separen de Castella: «Aquells es governen segons les lleis i ordinacions pròpies gairebé en forma de república, sense que el rei hagi pogut prevaler en res contra ells, ni en matèria de govern, ni en matèria de justícia, ni en matèria de diners, de totes les quals coses els aragonesos en són absoluts patrons».[59]

La relació lliurada al Senat per Francesco Soranzo (1602) descriu encara els aragonesos com «aquell poble, en virtut dels seus privilegis, tractant de manera més aviat lliure que subjecta, més impertinent que reverent i més llicenciosa que obedient, no esperava la justícia, no servava decrets, no temia ministres, no estimava la voluntat ni apreciava la mateixa persona del rei, sinó que professava de viure en certa manera a ús de república, no tement el rei sinó com a cap d’aquella, qui no succeïa en la superioritat del regne si no era escollit o confirmat per aquells».[60] Els nuncis pontificis i els ambaixadors venecians estan d’acord a criticar severament l’excés de llibertat que caracteritza el règim polític de la Corona d’Aragó: la capacitat d’actuació del monarca esdevé del tot limitada per «la llibertat amb la qual viuen els catalans i els aragonesos, conforme a les seves lleis, les quals es fan mantenir inviolablement», tal com remarca el 1585 el nunci Ludovico Taverna.[61] Dues dècades abans, la relació de l’ambaixador Giovanni Soranzo critica aquesta actitud: «Pot anomenar-se aquesta tanta llibertat llicència desordenada».[62] El seu successor, Vicenzo Gradenigo veu «gent tan sense raó per parlar lliurement», de la qual es pot esperar qualsevol excés.[63] Contraposa, com Soranzo vint anys abans, les idees de llicència i llibertat: les lleis vigents «tendeixen més a una desordenada llicència que a una moderada llibertat». En el camí de retorn a Castella, fent balanç de la Cort de 1585, l’ambaixador carrega contra la «natural jactància aragonesa». Traspuant l’opinió de l’entorn cortesà, informa que es tracta d’un regne «sense lleis i sense justícia» i considera que el rei, en arribar a Madrid, «començarà a esberlar-ne la llibertat i quan seran allà, disgustadíssim, podrà i sabrà llevar-ne en molt la jactància».[64]

El resultat dramàtic de les alteracions d’Aragó suposa, per als ambaixadors italians, una conseqüència en part lògica dels excessos d’aquell sistema de «llibertat». És prou eloqüent el testimoni de l’ambaixador Francesco Vendramin, el setembre de 1592, de pas per una Saragossa ocupada fa gairebé un any per l’exèrcit reial. Fondament commogut per la situació de la ciutat, parla d’un «miserable espectacle d’aquesta terra nobilíssima plena ara de treball i d’aflicció». Fins a trenta banderes d’infanteria s’allotgen a la ciutat, i provoquen una «incomoditat insuportable». Arreu no es veu sinó cavalls i infants, «com si aquesta ciutat i el seu entorn no fossin altra cosa que un simple allotjament d’un camp i d’un exèrcit format». Al mig d’algunes places encara s’hi troben emplaçades peces d’artilleria i es poden veure cases de rebels destruïdes fins als fonaments. Els mateixos ciutadans l’han abandonat en massa, de manera que una ciutat tan principal i que ha gaudit de nobilíssims privilegis, es troba ara en temps d’angoixa. Vendramin en culpabilitza del tot a la «lleugeresa del poble i de la plebs, que esbojarradament s’ha precipitat ella mateixa en aquesta ruïna». Pocs mesos més tard, en el viatge de retorn a Venècia, Tommaso Contarini reflexionà també sobre aquest canvi de fortuna: en arribar a la Península, havia trobat un regne «ple de cavallers i titulats, governat amb lleis pròpies i molt audaç en el raonar contra l’autoritat reial». Ara, en tornar a casa, havia vist en passar la infanteria en ordenança pels carrers i les cases principals de la ciutat ocupades pels capitans de l’exèrcit. Havia pogut constatar com «les armes han pres el coratge al poble i la vida als grans, i donat nova forma a tot el govern, espectacle, per tanta varietat de fortuna, digne de commiseració».[65]

Poc temps després, les lletres del nunci Pietro Millino on s’analitzen els resultats de la Cort aragonesa de Tarassona de 1592, desenvolupada en un regne conquerit pel seu monarca, manifesta de quina manera un sistema de llibertats excessiu ha estat finalment reconduït a la voluntat reial: a mitjans de novembre, el nunci considera que les matèries de la cort estan tan ben disposades a l’interès de Felip II de Castella, que la sola presència en guanyarà tots els seus objectius. Els mateixos naturals han forçat el monarca a reduir el govern a «termes de raó», per evitar l’abús dels privilegis que anomenen «fueros» —a judici del nunci—, faltant al servei de Déu i en perjudici de la justícia i de l’autoritat reial.[66] L’abast dels canvis introduïts en el sistema polític aragonès, porten l’ambaixador venecià Francesco Vendramin a concloure que, com a resultat, ha estat «gairebé enterament deformada aquella antiga llibertat que per tant temps la Corona d’Aragó ha inviolablement posseïda». Pocs dies més tard, Tommaso Contarini serà encara més dur en l’anàlisi dels resultats: els furs «són estat alterats en manera que són del tot aniquilats». En tornar a Castella, l’entorn cortesà del monarca es mostrarà satisfet dels resultats obtinguts: «Amb universal aplaudiment de la cort, sembla que ha estat exaltat aquest retorn de sa majestat gairebé de la mateixa forma que ho fou el de l’empresa de Portugal, anomenant-se (ara només) senyor absolut de dit regne».[67] La pervivència de la «llibertat» sota el regiment d’un senyor absolut, difícil repte per als territoris aragonesos[68], i, encara més enllà, per a d’altres territoris peninsulars d’immediata incorporació a la monarquia hispànica: l’estiu de 1598, el nunci Camillo Caetani fa notar que els portuguesos es resisteixen a la idea de perdre un nunci propi, i es conformen en endavant amb l’existència a Lisboa d’un simple col·lector pontifici. El nunci afegeix, però, que veu molt difícil que el monarca accepti el manteniment d’aquesta representació, «perquè és tenaç en les màximes que comprèn i el seu objectiu és el de reduir Portugal de la mateixa manera que ha reduït Catalunya i Aragó».[69]

II - El vigor de les institucions de la terra a la vigília dels Segadors 





Josep Capdeferro 

D’ençà que Catalunya ha reprès parcialment el camí truncat de l’autogovern, nombrosos estudiosos s’han esmerçat a treballar curosament sobre algunes de les seves institucions de dret públic d’abans dels Decrets de Nova Planta. Molts han tractat especialment sobre les de la terra o de legitimitat ascendent, contribuint a deixar enrere la simplista imatge tradicional de decadència —i altres de pitjors— amb què la historiografia dominant les havia desprestigiat i arraconat.

Dues d’aitals institucions que han merescut abundants pàgines darrerament són la Diputació del General[70] i la Cort[71]. Pretenem fer una nova —i minsa— aportació al coneixement d’aquestes institucions amb unes reflexions centrades en un parell d’escenaris històrics que, al nostre entendre, il·lustren que l’una i l’altra, ben entrat el segle xvii, estaven assolint un vigor inèdit i comptaven amb una capacitat cabdal de regeneració —i, hom hi podria afegir, de desenvolupament d’un projecte polític alternatiu i prou allunyat respecte al de la corona dels Àustries.

El context d’aquests escenaris són les dècades de 1600, 1610 i 1620, un període determinant —a ningú se li amaga— en el dens historial de tensions que una bona part dels dirigents i la societat de Catalunya i l’aparell de la monarquia hispànica protagonitzaren a l’edat moderna.[72] La clau de volta dels conflictes era la gestió del poder: La pugna per mantenir-la dins els esquemes pactistes tradicionals i l’imperi del dret o portar-la cap a viaranys decisionistes on prevalguessin els arguments d’oportunitat.

Feta aquesta breu introducció, ens aboquem al primer dels escenaris promesos, que té com a eix la Diputació del General de Catalunya, l’antiga Generalitat. En un segon capítol, centrarem la nostra atenció sobre els tres braços de la Cort General.





[70] La Diputació ha estat objecte de tres tesis de doctorat defensades a la Universitat Pompeu Fabra l’any 2001: Estrada, A., Els orígens de la Generalitat de Catalunya (La Deputació del General de Catalunya: Dels precedents a la reforma de 1413); Sánchez de Movellán, I., La Diputació del General de Catalunya (1413-1479); Pérez Latre, M., Diputació i monarquia. El poder polític a Catalunya, 1563-1599. Al llarg del present text oferirem altres cites sobre la institució.


[71] Sobre la Cort i sobre la Cort General –institució que, a diferència de l’anterior, comprenia el rei–, a casa nostra s’han succeït quatre grans iniciatives de treball en menys de vint anys: a) El congrés «Les Corts a Catalunya» celebrat a Barcelona el 1988, del qual publicà les actes el Departament de Cultura de la Generalitat l’any 1991; b) L’edició de diversos processos de Corts medievals i modernes per part del Departament de Justícia de la Generalitat –i ara també pel Parlament de Catalunya– en el si de la col·lecció «Textos Jurídics Catalans» –vol. 8 i 18-21–; c) El congrés «Cortes Generales de la Corona de Aragón en el siglo xvi» que tingué lloc a Montsó el 2002, del qual trobem les actes en el volum 10-11 de la revista Ivs Fvgit (2001-2002); d) La celebració a Barcelona del 53è congrés de la «International Commission for the History of Representative and Parliamentary Institutions», del qual el Parlament de Catalunya i el Museu d’Història de Catalunya publicaren els resultats el 2005. Ens abstenim d’aportar altres citacions que apareixeran en l’aparell crític del present article.


[72] És inexcusable no mencionar aquí Elliott, J. H., La revolta catalana (1598-1640), Barcelona, Ed. Vicens Vives, 1966, que segueix centrant el debat i les aportacions de la historiografia avui en dia.






El creixement del control intern en la Diputació del General 







Regularització, potencial polític i mancances de la visita del General 





Al llarg de la segona meitat del segle xvi, la Diputació del General afermà les seves estructures i xarxes de poder i es tornà a convertir —si mai ho havia deixat de ser— en un actor polític de primera línia capaç de funcionar com a contrapès a certes directrius de la monarquia.[73] Al final de la centúria, la institució permanent maldava per veure reconeguda públicament la seva emancipació respecte dels tres braços de la Cort General de Catalunya, els seus delegants originaris, als quals els reis cada vegada oferien menys ocasions de reunir-se.[74]

A mesura que el sis-cents avançava, a la Diputació se li multiplicaren les conjuntures per fer visible la seva significació política. Les biblioteques i arxius del país conserven desenes de memorials, al·legacions jurídiques, àdhuc mers pamflets promoguts per la Generalitat en què es denuncien contrafaccions dels ministres i oficials de la monarquia al dret català.[75] En aquells moments de la història, a molts catalans, àdhuc ben familiaritzats amb la institució, podia costar-los fer-se càrrec que aquesta, en la baixa edat mitjana, no havia estat concebuda per vetllar per l’observança dels drets del país sinó, de manera més simple i prosaica, per realitzar unes exaccions fiscals que permetrien pagar-li al rei els donatius que els estaments li voldrien concedir en les Corts per venir![76]

«Los deputats y oÿdors, per raó de sos officis y per moltes y diverses dispositions de capítols de Cort, tenen obligatió de servar y fer servar totes les constitutions de Cathalunya, capítols y actes de Cort, usos, costums y stils de la casa de la Deputatió, y axí mateix tenen obligatió de cobrar y exhigir los deutes de la Generalitat, arrendaments de bolles, taules foranes y altres...».[77]



Què en sabem, avui en dia, d’aquesta Diputació que, després de segles fent camí, en plena edat moderna, era —i movia— molt més que un simple erari? Li’n coneixem, ni que sigui parcialment, la quotidianitat i el cerimonial.[78] Li’n sabem —ja ho hem avançat— la condició de nucli d’una sòlida clientela —que no necessàriament corruptela!— i la tenacitat a l’hora d’oposar-se a certs designis de la monarquia. Per perfilar millor el retrat de l’organisme ens cal penetrar en alguns dels seus mecanismes interns, principalment el de la fiscalització o control de la gestió: pel que fa al segle xvii, la visita.[79]


OEBPS/images/cover.jpg
. ’ \J ﬁ

APDEFERRO - XAVIER TORRES - EVA SERRA - EDUARD MARTi

AGUST{ ALCOBERRO - MAMES CISNEROS - LLUIS ROURA
LLUiS MARIA DE PUIG - JOSEP PICH - JOSEP FONTANA

UNA RELACIO DIFICIL

CATALUNYA
g ES PANYA
MODERNA






